
1. BEVEZETÉS
A családban élő gyermekek számára a család egyfajta biztonságos közeget nyújt, ahol a gyermek elsajátíthatja az alapvető normákat, a társas környezetben elfogadott viselkedési formákat, kialakítja szerepkészletét, amelyek mind a sikeres felnőtté válás velejárói. (Andorka, 1997)
Azonban mi történik azokkal a fiatalokkal, akik nem saját családjukban nőttek fel, hanem 18 éves korukig a gyermek- védelmi szakellátás rendszerében éltek és váltak nagykorúvá?
Czibere Ibolya és Nemes-Zámbó Gabriella 2020-ban meg- jelent tanulmánya a gyermekvédelemben felnőtt fiatalokat az egyik legkiszolgáltatottabb társadalmi csoportként szimbolizálja. A gondozás ideje alatt elszenvedett hátrányok nemcsak a gyermekkort befolyásolják, hanem a későbbi felnőtt életükre is kihatással lehetnek, amely meghatározza önálló életvitelü ket, felnőttkori társadalmi integrációjukat. (Czibere-Nemes, 2020)
A gyermekvédelmi gondoskodásból kikerült fiatalok társadalomba való beilleszkedése számos területen akadályba ütközhet. Többnyire nem áll mögöttük olyan biztonságos családi háttér, amely anyagilag és érzelmileg támogatná őket. Nincsenek olyan erőforrásaik, amelyek a felnőtt életük meg- kezdéséhez szükségesek lennének. Hátrányaik közé tartozhat- nak továbbá a lakhatási problémák, a munkaerőpiacra való beilleszkedési nehézségek.
Az utógondozói ellátást a gyermekvédelmi szakellátás úgy- nevezett lezáró, „kivezető” szakaszának tekinthetjük, amely a nagykorú fiatalokat készíti fel arra, hogy személyre szóló tanácsadás és társadalmi beilleszkedését elősegítő segítségnyújtás keretében önálló életet elkezdeni és megtartani képes fel- nőtt váljon belőle. (Rácz-Riegler, 2015)
Kutatásom célja, hogy az általam feldolgozott szakirodalmak, tanulmányok alapján és az utógondozói ellátottakkal és szakemberekkel készült interjúk segítségével egy komplex képet kapjak arról, hogy a gyermekvédelmi gondoskodásból kikerülő utógondozói ellátásban élő fiatalok önálló életre való felkészítését, társadalmi integrációját miképpen segíti elő a fő- városi utógondozói ellátás.

Továbbá az alábbi kérdésekre kerestem a választ:

1. Melyek azok a tényezők, amelyek befolyásolják a gyermek- védelmi háttérrel rendelkező fiatalok társadalmi beilleszke- dését?

2. Miképpen segíti elő a fővárosi utógondozói ellátás a fiatalok önálló életre való felkészítését, társadalmi integrációját?

3. A szakemberek és a fiatal felnőttek milyen hiányosságokat tapasztalnak az utógondozói ellátásban, milyen fejlesztési javaslataik vannak?

2. A FŐVÁROSI UTÓGONDOZÓI ELLÁTÁS A KUTATÁS TÜKRÉBEN
2.1. A kutatás célja
Kutatásom során a gyermekvédelmi gondoskodást el- hagyó, utógondozói ellátásban élő budapesti fiatal felnőttek társadalmi integrációját és önálló életvitelük elősegítő szere- pét több kérdéscsoport mentén vizsgáltam annak érdekében, hogy az utógondozói ellátás igénybevétele elősegíti-e a fiatalok önálló életvitelük elkezdését, lakhatási helyzetük stabilizálását, munkaerőpiacon való elhelyezkedésüket.
A fővárosi utógondozói ellátás társadalmi beilleszkedést és önálló életvitelt elősegítő szerepét szakemberek nézőpontjából is feltérképeztem. A kérdések mentén az utógondozói ellátás feladatairól, céljairól, fejlesztési javaslatokról és a gyermekvé delmi szakellátás hiányosságairól kérdeztem az interjúalanyokat.

2.2. A kutatás alanyai
Kutatómunkámban a legnagyobb kihívást az utógondozói ellátásban élő fiatalok kiválasztása jelentette, ugyanis elutasí tóak voltak a kutatásban való részvételre. Az interjúalanyok kiválasztásában segítségemre volt egy fővárosi utógondozó otthon intézményvezetője és egy nevelőként dolgozó utó- gondozói ellátottakkal foglalkozó szakember. Mivel telefonos megkeresésemre egyik fiatal sem vállalkozott az interjúra, ezért úgy gondoltam, hogy a személyes megkeresést alkalmazom, amely által könnyebb velük bizalmi kapcsolatot kialakítani, és bevonhatóvá válnak a kutatásomba.
A fiatalok bizalmatlansága természetesen érthető, hiszen a gyermekvédelmi gondoskodás előtti időszakban s az alatta elszenvedett traumák, továbbá a jövő félelme negatív érzéseket kelthet bennük, amelyről nem szívesen nyílnak meg mindenkinek. A fiatalok elutasító viselkedése azt mutatta meg számomra, hogy főként azok a fiatalok nem vállalkoznak interjúalanynak, akik életútja vélhetően a „legrögösebb”, és akikjövőbeni életesélyei a legkiszámíthatatlanabbak. A személyes megkeresések által 4 utógondozói ellátott fiatal és 1 utógon- dozói ellátásból már kikerült fiatal vállalta a kutatásban való részvételt.
Az utógondozói ellátott fiatalok demográfiai adatai:
4. Utógondozói ellátott 1: 20 éves, tanulmányait folytató fiatal felnőtt férfi, nyolc általános iskolai végzettséggel, párkapcsolatban él.
5. Utógondozói ellátott 2: 18 éves, tanulmányait folytató fiatal felnőtt nő, nyolc általános iskolai végzettséggel, diákmunkában dolgozik, egyedülálló.
6. Utógondozói ellátott 3: 21 éves, tanulmányait folytató fiatal felnőtt nő, kilenc osztályt végzett el, időnként diákmunkát vállal, egyedülálló.
7. Utógondozói ellátott 4: 20 éves, tanulmányait folytató fiatal felnőtt férfi, nyolc általános iskolai végzettséggel, alkalmi munkát vállal, egyedülálló.
Utógondozói ellátásból kikerült fiatal demográfiai adatai:
8. Utógondozói ellátásból kikerült 1: 21 éves fiatal felnőtt férfi, eladó szakmával és érettségivel rendelkezik, árufeltöltőként dolgozik egy áruházban, párkapcsolatban él egy budapesti albérletben.
Kutatási célom elérése érdekében a fiatalokon túl 9 szak- emberrel vettem fel a kapcsolatot, akik mindegyike hosszú évek óta a gyermekvédelem területén, azon belül fiatal felnőt- tekkel az utógondozói ellátásban dolgozik. A kérdezett szak- emberek az interjúban szerepet vállaló utógondozói ellátottak intézményében dolgozó utógondozó-nevelők, szakmai vezető és intézményvezető, továbbá más fővárosi intézményben dolgozó utógondozói ellátottakkal foglalkozó szakemberek.

2.3. A fővárosi utógondozói ellátás társadalmi integrációt és önálló életvitelt előkészítő szerepének vizsgálata több dimenzió mentén
Kutatásom jelen fejezetében a fővárosi utógondozói ellátás társadalmi integrációt és önálló életvitelt előkészítő szerepét vizsgálom. Az általam vizsgált dimenziók közé a család és tár- sas kapcsolatok, a reziliencia, a tanulmányok és munkavállalás, a lakhatási helyzet, a szabadidő eltöltése és az önálló életvitelt segítő készségek tartoznak. Szikulai (2004c) tanulmányában és kutatásában (2006) is a fentnevezett területek erősítését javasolja a sikeres társadalmi beilleszkedés érdekében.
Az alábbiakban a szakemberek és az utógondozói ellátottak nézőpontja is bemutatásra kerül.
Család és társas kapcsolatok
A családi környezet tulajdonképpen meghatározó tere személyiségfejlődésünknek. Az egyénnek jó esetben a család egy olyan érzelmi biztonságot nyújtó környezetet teremt, ahol megtanulhatja érzelmei kifejezésén túl a másokhoz való kötődést is. (Szőtsné et al., 2007)
A családban megtanuljuk hogyan viselkedjünk másokkal, illetve elsajátíthatjuk azt is, hogyan lehet a mindennapi életben felmerülő problémákra helyesen reagálni. Szőtsné et al. (2007) tanulmánya említi, hogy a gyermekvédelmi gondoskodásban felnőttek gyakran nem képesek szoros kapcsolatok kialakítására, értékrendjük az esetek nagy részében rossz társaságba szocializálhatja őket, amely miatt gyakoriak körükben a deviáns viselkedések.
Mivel a család nélkül „felnövők” családi mintát nem látnak, emiatt kötődési nehézségeiket nagyrészt tovább örökítik a gyermekvállalás, párkapcsolatok során. Ebben az is szerepet játszik, hogy jellemzően a gyermekvédelmi gondoskodásban felnőttek szülei sem családban nőttek fel. A kötődés hiánya azt is jelenti, hogy problémáik esetén sem tudják kitől kérjenek segítséget. (Szőtsné et al., 2007)
Az interjú során kérdezett szakemberek mindegyike meg- fogalmazza, hogy a fiatalok kötődési hiányosságai, családi mintáik hiánya mind kihatással vannak felnőtt életükre.
A szakemberek elmondása szerint az utógondozói ellátott fiatalok jellemzően kevésbé tartanak kapcsolatot családtagjaikkal, baráti és társas kapcsolataikat az érdekek jellemzik, bizalmatlanok egymással szemben. Az egyik szakember meg- fogalmazta, hogy családi hátterük és szeretethiányuk miatt könnyebben kerülnek deviánsan működő kapcsolatokba, jellemzően bántalmazás áldozataivá válnak.
„Lerakja a föld közepére a hathetes kisbabát és otthagyja, ennyi volt az anyai gondoskodás… ezt látták. Ők nem kaptak semmit és ezt viszik tovább. Ehhez komoly pszichológusi segítség lenne indokolt, de az meg nincs.” (Utógondozó- nevelő szakem- ber 3)
„Itt nincsenek családi helyzetek, itt minden családi helyzet egy „kátyú”, nincsenek gyökerek, nem tud honnan elindulni… amit valaha látott az egy iszonyat.” (Utógondozó- nevelő szak- ember 5)
„Nehéz a társadalomba való beilleszkedésük, mivel nincsen számukra követendő példa. (Utógondozó- nevelő szakember 7)
„Úgy gondolom, hogy aki család nélkül nő fel, komolyabban sérül e tekintetben, pl. a kötődés kialakítása, bántalmazó kap- csolatban nagyobb eséllyel maradnak bent a lányok, szeretethi- ány jellemzi ezeket a fiatalokat.” (Utógondozó-nevelő szakmai vezető)
Az általam megkérdezett 5 fiatalból 3 nem tartja a kapcso- latot a vér szerinti családjával. A másik két fiatal testvérével tartja a kapcsolatot, a szüleivel nem. A családjukról feltett kér- dések mindegyikükben negatív érzéseket keltett, nem szíve- sen emlékeznek vissza a családban eltöltött időszakra, továbbá mindegyikük felelősnek tartja a szülőket, amiért évekkel ez- előtt gyermekvédelmi gondoskodásba kerültek. Azok a fiata- lok, akik jelenleg kapcsolatot tartanak szüleikkel, ők korábbi gondozási helyükön is rendszeresen találkoztak, kapcsolatu- kat jónak mondják. Szikulai 2006-os kutatása szerint is az a jellemző tendencia, hogy aki gyermekkorában kapcsolatot tartott a családdal, az nagykorúsága esetén is megmarad. (Szi- kulai, 2006)
Az interjúk során kiderült számomra, hogy a fiatalok ba- ráti és társas kapcsolatai gyengék, egy kérdezett utógondozói ellátott fiatal él párkapcsolatban, illetve az ellátásból már kike- rült fiatal barátnőjével él a fővárosban.
Szikulai szerint a fiatalok családi állapotának fontossága későbbi önálló családalapítási terveik miatt lényeges, hisz a családalapítás is mind a társadalmi integráció meghatározó része. (Szikulai, 2004b)
Szikulai megállapítása szerint az utógondozói ellátottak kevésbé elhivatottak a házasság és élettársi kapcsolatok kiala- kításában, az ellátásban élő fiatal felnőtt férfiak jövőképében kevésbé szerepel a saját családalapítás szándéka, míg a fiatal felnőtt nők gyakran önálló életvitelük megsegítése érdekében igyekeznek párkapcsolatukat megerősíteni gyermekvállalási szándékukkal. (Szikulai, 2004b)
Az általam megkérdezett fiatalok egyöntetűen jelezték ké- sőbbi családalapítási- és gyermekvállalási szándékukat, amely során azt is megemlítették, hogy saját gyermekeiknek szeret- nének mindent megadni, amit ők akkoriban nem kaptak meg a szüleiktől.
A fiatalok elmondása szerint az utógondozó otthonban nem kötöttek barátságokat, társaikkal nincsenek kapcsolat- ban. Aki baráti kapcsolatokkal rendelkezik, főként iskolai tár- sait nevezte meg.
„Semleges kapcsolatban vagyok a benti lakókkal, találkozunk, akkor köszönünk, de igazából ennyi.” (Utógondozói ellátott 2)
A szakemberek elmondása szerint az intézmény úgy segíti elő a kapcsolattartást a családtagokkal és barátokkal, hogy hét- köznap, hétvégén és ünnepnapokon reggel 8 és este 21 óra kö- zött fogadhatják a fiatalok vendégeiket az intézményben erre kijelölt közösségi helyiségben. Éjszakai vendégfogadás heti 2 alkalommal lehetséges, amely esetében ugyanaz a vendég csak egyszer aludhat az intézményben.
Az éjszakai vendégfogadást megelőző nap 21:00-ig kell bejelentenie a fiatalnak, amelyhez a szobatárs engedélye is szükséges. Mivel a fiatalok 2-3 ágyas szobában vannak elhe- lyezve, így mindenkinek legalább 1 vagy 2 szobatársa van. A szakemberek problémásnak tartják ezt, ugyanis a fiatalok nagy része éjszakai vendégként a párját hívja, azonban ez gyakran konfliktust szül a szobatársak között, ugyanis így a felek inti- mitásának megélése is korlátokba ütközik.

Reziliencia
Rezilienciánk segítségével sikeresebben leküzdhetővé válnak az életünkben felbukkanó nehézségek, problémák, továbbá a pozitív jövőkép felé való haladásunkat is nagymértékben elősegíti. A gyermekvédelmi gondoskodásban felnőtt fiatalok gyenge rezilienciájához hozzájárul meglehetősen terhelt élet- útjuk, hiszen számos nehéz élethelyzet áll mögöttük.
Ezekhez sorolandó a családból való kiemelésük, gyakori lakóhely- és iskolaváltások, gyakori gondozási hely váltás, amely által a szakemberek is folyamatosan cserélődtek. A fi atalok nagy része a családjára nem tud támaszkodni, sokan a családtagjaikat sem ismerik. Nem utolsósorban folyamatosan jelen van a „hátrányos helyzet érzése, a megkülönböztetés”, hisz ők saját maguk megfogalmazása szerint „mások, mint a családban élő társaik.” (Nigel Cantwell et.al., 2017)
Czibere Ibolya és Nemes-Zámbó Gabriella tanulmánya szerint a fiatalok későbbi társadalmi beilleszkedéséhez nagymértékben hozzájárul rezilienciájuk szintje. (Czibere - Nemes, 2020)
Szőtsné et al. (2007) megfogalmazzák, hogy a gyermekvédelemben felnőtt fiatalok érzelmi intelligenciája, megküzdési képességeik gyengék, nehezen ismerik fel saját érzéseiket és a környezetükben élőkét. Emiatt gyakran bizonytalanok másokkal és önmagukkal szemben is. Ez kihatással van társadalmi beilleszkedésükre, hiszen nehezebben tudnak megküzdeni az életük különböző területein jelentkező problémákkal, amely a tanulmányaikat, a későbbi családalapítást, munkavállalásaikat és a társas- és párkapcsolatokat érintheti.
Megküzdési képességük bizonytalansága végül azt eredményezi, hogy céljaikat könnyebben feladják, a jövőtől való félelmük tovább erősödik. (Szőtsné et al., 2007)
„Küzdök egy olyan dologgal, amit úgy hívnak, hogy depreszszió. Nem tudom, hogy hogy lesz... Azt érzem sokszor, hogy sem- minek nincs értelme, nem igazán van életkedvem meg semmi.” (Utógondozói ellátott 2)
Ha a fiatal a vele korábban történteket, vagy a jelenben fel- merülő élethelyzeteket meg tudja beszélni egy olyan személlyel, akiben bízik, az csökkentheti a kialakult negatív érzéseket. (Nigel Cantwell et.al., 2017)
A megkérdezett fiatalok nem tudtak megnevezni olyan személyt, akivel problémáikat, félelmeiket megbeszélhetnék. Az életükben ért csalódások miatt problémáikat, a jövőtől való félelmüket nem szívesen beszélik meg másokkal.
„Nekem például az volt, hogy elmondtam a nevelőnek, hogy dolgozom, gondoltam, azért annyira csak számíthatok rá, hogy elmondhatom ezt, aztán mondta, hogy akkor adjak le pénzt, de én mondtam, hogy nem szeretnék, mert gyűjtenem kell az albérletre. Mivel nem adtam le pénzt, emiatt előbb el kellett jönnöm a hónap végén. Nagyot csalódtam benne.” (Utógondozói ellátásból kikerült 1)
Jellemző rájuk társas kapcsolataikban, illetve a felnőtt személyekkel szembeni agresszivitás, amely az érzelmeik helytelen kezeléséből fakad. (Szőtsné et al., 2007) A szakemberek nagy része beszámolt arról, hogy ha valami nem úgy sikerül a fiatalnak, ahogy szeretné, akkor agresszívan reagálnak kéréseikre, társaikkal való konfliktusaik és a bántalmazások pedig hetente többször előfordulnak szinte bármilyen kisebb össze- tűzésből.
„Örülsz, ha nem jön neked a nagykéssel, és így kérd meg, hogy takarítson ki. Persze utána bocsánatot kér, de nagyon nehéz.” (Utógondozó-nevelő 3)
„Azonnal idegesek lesznek, ha valamit nem értenek meg. Ilyenkor törnek, zúznak.” (Utógondozó szakmai vezető)

Tanulmányok és munkavállalás
Tanulmányaink folytatása és a munkavállalás szorosan összekapcsolódó fogalmak. Ahhoz, hogy valaki megerősítse gazdasági helyzetét, iskolai végzettséget kell szereznie. (Balogh et al., 2009)
Andorka megfogalmazásában az oktatás olyan nevelő és személyiségfejlesztő funkciót tölt be, amely során felruházza az egyént azokkal a szükséges ismeretekkel, ami a sikeres társadalmi beilleszkedés egyik előfeltétele. Azok a személyek, akik magasabb iskolai végzettséget szereznek, jobb eséllyel indulnak a munkaerőpiacon, magasabb jövedelemre tehetnek szert, amely jobb életminőséget eredményez számukra. (Andorka, 2006)
A gyermekvédelmi gondoskodásból kikerülő fiatalok jellemzően jelentős lemaradást mutatnak tanulmányaikat tekintve korcsoportjukhoz képest. Lemaradásukat az mutatja, hogy iskolai végzettségük alacsony, tanulmányaikat gyakran félbehagyják, tudásuk hiányos ismeretekre alapozott. (Kuslits– Riegler – Rácz, 2009)
Probléma az is, hogy a fiatalok életútjából kifolyólag gyakori a többszörös iskolaváltás. Rácz (2009) tanulmánya meg- fogalmazza, hogy a megszakított tanulmányok és a gyakran váltogatott iskolák nagymértékben befolyásolják a fiatalok későbbi társadalmi integrációját. (Rácz, 2009) A fiatalok pálya- választása nagyrészt bizonytalan, olykor irreális célokat mutat. (Kuslits – Riegler – Rácz, 2009)
Az általam kérdezett szakemberek véleménye is ezzel egye- ző, a fiatalok jelentős iskolai lemaradásáról és pályaválasztásukat tekintve irreális tervekről számoltak be az interjúk során. A szakemberek fontosnak tartják, hogy a fiatalok az ellátás ideje alatt legalább egy szakmát szerezzenek. A szakemberek meglátása az, hogy az utógondozói ellátott fiatalok elenyésző számban vannak jelen a felsőoktatásban, főként középiskolai tanulmányaikat folytatják, szakmát adó iskolákba járnak.
„Nagyon le vannak maradva az iskolákkal… vagy nem fejezték be, vagy nem megfelelően haladtak a tanulással, lemorzsolódtak a normál sulikból, és most olyan iskolákba járnak, ami főként kisegítő iskolának felel meg.” (Utógondozó- nevelő szakember 6.)
„Fontos, hogy legalább a nyolc általánosa legyen meg. Itt van olyan, aki gimnáziumba jár, de ő 1000-ből 1. Főiskolára járó egy sincs. Pályafutásom alatt összesen két fiatalról tudok, aki felső- fokú végzettséget szerzett.” (Utógondozó- nevelő szakember2.)
„Irreális terveik vannak… ilyenkor megpróbálom reális talajra hozni őket. Végzettség nélküli „sztárságot” szeretnének elérni, mindenféle produktum lerakása nélkül.” (Utógondozó- nevelő szakember 4)
Szikulai 2006-os kutatása során arra az eredményre jutott, hogy az utógondozói ellátásban élő fiatalok iskolai pályafutá sát az jellemzi, hogy főként szakközépiskolában, szakiskolákban folytatják tanulmányaikat. (Szikulai, 2006)
A kutatásomba bevont utógondozói ellátott fiatalok mind- egyike tanulmányokat folytat. A megkérdezett fiatalok rendelkeznek nyolc általános iskolai végzettséggel. Két fiatal jelenleg szakmát tanul cukrászként és parkgondozóként. Az ellátásból kikerült fiatal eladó szakmával és érettségivel rendelkezik. A másik két kérdezett utógondozói ellátott fiatal tanulmánya- it csak papíron folytatja, ugyanis az iskolai órákon nem vesz részt, elmondásuk szerint csak az utógondozói ellátáshoz szükséges jogviszony miatt iratkoztak be az iskolába.
„Papíron járok iskolába. 2017-óta megvan a 9. osztályom, papírom van, hogy iskolába járok, de nem veszek részt, nem is vennék részt a 9.-esek óráján. A nevelő próbál segíteni, hogy érettségizzek, de én nem akarok. Három éve halasztom, hogy papír van, egyszer-kétszer bejártam, aztán megszüntették a jogviszonyom. Az utolsó évben elrontottam a tanulmányaimat. Várom, hogy a nevelő intézzen valamit, hogy ne egyhelyben izél- jek, hanem csináljak valamit…” (Utógondozói ellátott 3.)
„Azért iratkoztam be az iskolába, hogy bekerülhessek ide és közben dolgozok, amit épp tudok. Már nem köt le a tanulás, sose érdekelt.” (Utógondozói ellátott 4)
A szakemberek elmondása alapján megfigyelhető az, hogy a fiatalok az utógondozói ellátásba való felvételhez jogviszonyt létesítenek egy iskolában, azonban oda nem járnak be, viszont a helyi Kormányhivatal Gyámügyi Osztálya tanulmányait folytatóként létesíti számára az utógondozói ellátást. A szak- emberek tájékoztatása szerint sokszor maguk is segítik ebben a fiatalt - megkerülve a jogszabályi feltételeket -, hisz ez által tud a fiatal a leghosszabb ideig a „rendszerben maradni.”
„Sok gyerek beiratkozik egy iskolába, de soha meg nem jelenik, de fél évre megkapta az igazolást. Második félévben keres egy újabb iskolát. Az, aki elvégzi ezeket az iskolákat, az nagyon csekély személy. Főként az utógondozói jogosultság megszerzése miatt jelentkeznek tanulni.” (Utógondozó- nevelő szakmai vezető)
„A fiatalok inkább tanulnak a jogszabályi feltételek miatt. Akármilyen tanulói igazolást elfogad a Gyámhivatal.” (Utógondozó-nevelő szakember 7)
Rácz (2012) megállapítása szerint a szakemberek támogatják a fiatalok továbbtanulását, de főként a szakmák és az érettségi irányába terelik őket. (Rácz, 2012) Ez a felvetés a saját kutatásomban is felmerült, ugyanis az egyik fiatal beszámolt arról, hogy a nevelők nem bíznak eléggé a fiatalok képessége- ikben és gyakorta lebeszélik őket a valódi továbbtanulási céljaikról, amely azok esetében jelent problémát, aki képességeit tekintve sikeresen be tudná fejezni a választott képzést.
„A cukrászatot csak úgy választottam, de az álomszakom az animációkészítés lenne. Amikor érdeklődtem, akkor a legtöbb nevelő azt mondta nekem, hogy az ilyen iskolákba nagyon nehéz bejutni és így le is tettem róla. De mindenképpen meg fogom próbálni.” (Utógondozói ellátott 2)
A fenti okokból kifolyólag az utógondozói ellátott fiatalok munkaerő-piaci helyzete gyenge, általában nem rendelkeznek megélhetést biztosító jövedelemmel, amely a későbbi önálló élet- vitelük fenntartását elősegítené. (Kuslits – Riegler - Rácz, 2009)
A kérdezett fiatalok lehetőségük szerint igyekeznek alkalmi munkát, diákmunkát elvállalni, azonban e munkákból származó jövedelem kevésbé teszi lehetővé, hogy félretegyenek. A Covid-19 vírushelyzet tovább rontotta a helyzetüket, hisz a szakemberek és a fiatalok elmondása alapján már több hónapja nem tudnak dolgozni, mivel nagyrészt a vendéglá- tóiparban konyhai kisegítőként dolgoztak, ahol jelenleg nem tartanak igényt munkavégzésükre.
„Don Pepében dolgoztam két és fél évet, mosogattam, jó volt, de mégsem. Sok helyen voltam 1-2 napot, akkor még tudtam félrerakni, de most már sajnos nem, mindent feléltem azóta.” (Utógondozói ellátott 2.
„Nem volt túl sok pénz, egy konyhán dolgoztam. Magamra is költöttem, meg tesómnak is vettem cuccokat. Nem elcseszni akartam a pénzt, ruhát vettem magamnak. Kapok SPAR-os utalványt, valahogy meg tudom oldani azért, mert nincs munkám, meg tudom oldani, hogy ne éhezzek, van, aki segít, az mindenképp kell, hogy valaki segítsen.” (Utógondozói ellátott 3)
„Amikor volt munkám, pénzem, mondom azért is dolgoz- tam, hogy magamnak vegyem meg amit akarok. Jó volt, hogy én dolgoztam meg érte és ne más vegye meg, hanem én is megtud- tam.” (Utógondozói ellátott 4)
A fiatalok az interjú során elmondták, hogy az utógondozó-nevelők is segítik őket a munkakeresésben, jellemzően közösen nézik az álláshirdető portálokat, illetve önéletrajzot írnak nevelői segítséggel.
„Szoktak segíteni, ajánlják a munkát, kérték, hogy írjak önéletrajzot régebben, bár már nem tudom hol van. Nézelődök munka után a városban, meg az interneten is, de egyre kevesebb van sajnos.” (Utógondozói ellátott 3)
Az ellátásból már kikerült fiatal elmondása szerint is- merős segítsége révén tudott elhelyezkedni egy élelmiszerüzletben, eladó és érettségi végzettséggel árufeltöltőként. A Covid-19 vírushelyzetben megmaradt az állása, azonban az albérlet kifizetését követően csak az alapvető élelmiszereket tudja megvásárolni a hónap végéig.
Az utógondozói ellátásban élő fiatalok a jelen jogszabály- feltételek miatt nem motiváltak arra, hogy munkaerő-piaci helyzetüket erősítsék, ugyanis, ha nagyobb jövedelemre tesz- nek szert, mint a jogszabályi feltételekben meghatározott öreg- ségi nyugdíjminimum háromszorosa - jelen esetben 85.500 Ft - akkor ellátásuk is megszűnik. (Szikulai, 2004 b)
Az utógondozó otthon vezetője problémaként jelezte, hogy ez a 85.500 Ft jóval alacsonyabb, mint a minimálbér (2021-ben br. 167.400 Ft), amely azt is hátráltatja, hogy a fiatal hitelképessé váljon egy későbbi lakásvásárláshoz. [20/2021. (I. 28.) Korm. rendelet] Emiatt a fiatalok inkább „alibi tanulói jogviszonnyal” rendelkeznek, mert akkor lehetőségük van magasabb munkajövedelemre, hiszen akkor tanulói jogviszony alapján részesül az utógondozói ellátásban.
„Természetesen a magasabb munkajövedelem ritkán szokott bekövetkezni, de szomorú, hogy mi is erre tanítjuk a fiatalokat, hogy hogyan játsszák ki a rendszert.” (Utógondozó otthon- intézményvezetője)
Lakhatási helyzet
A fiatalok önálló életvitelének sikerességét nagymértékben meghatározza lakhatási helyzetük. Nincs ez máshogy az utógondozói ellátásban élő fiatalok körében sem. Minden fiatal vágya, hogy lakhatását biztossá tegye, igényeinek meg- felelően alakítsa ki. A gyermekvédelemben felnőtt fiatalok körében magas a rizikófaktor a hajléktalanságra, emiatt lak- hatási helyzetük megerősítése kiemelten fontos szerepet tölt be a fiatalok önálló életre való felkészítésében. (Nigel Cant- well et.al., 2017)
Az 1997. évi Gyermekvédelmi törvény (továbbiakban: Gyvt.) 25. §-a szerint a gyermekvédelmi gondoskodásból kikerült fiatal felnőttek lakhatási helyzetét, az otthonteremtési támogatás igénybevétele segíti elő.
A támogatást az a fiatal felnőtt veheti igénybe, aki az alábbi jogszabályi feltételeknek megfelel:
1. A fiatal nevelésbe vétele legalább három év volt, amely nagy- korúvá válásával szűnt meg. A három évbe az ideiglenes hatályú elhelyezést is beszámítják, ha az nevelőszülőnél vagy gyermekotthonban történt. Három évnél kevesebb időtar- tam is elegendő lehet, ha pl. a nevelésbe vétel a szülők elha lálozásából történt.

2. Készpénze, vagyona összege nem éri el a mindenkori öregségi nyugdíj legkisebb összegének hatvanhétszeresét, azaz 2021-ben jelenleg az 1.909.500 Ft-ot. [Gyvt. 25.§ 1,2]
A támogatás a fiatal 30 éves koráig felhasználható a Gyvt. 25. (5) pontja szerint a fiatal felnőtt tulajdonában lévő lakás, ház felújítására, vagy építkezésre alkalmas telek vásárlására, ház, lakás felújítására, bérlemény megfizetéséhez, önkormányzati bérlakás felújításához, otthonteremtéshez felvett hitel törlesztéséhez, továbbá szociális intézménybe jelentkezők esetén belépési hozzájárulásként. [Gyvt. 25.(5)]
Kutatásom során az általam megkérdezett szakemberek az otthonteremtési támogatással kapcsolatban megfogalmazták, hogy egyre kevesebben veszik igénybe a támogatást a megszigorított feltételek miatt. Az intézményvezető tájékoztatása szerint a támogatást elszámolási kötelezettség terheli, ezt megelőzően szabad felhasználású volt, amely sok negatív következménnyel járt. Napjainkban, ha a támogatást nem a jogszabályban meg- határozottakra (lakásvásárlás, bérlemény, felújítás) költik a fia talok, akkor vissza kell fizetniük az elhasznált összeget.
„Vannak, akik minden másra elköltik a pénzt, ők kerülnek majd az utcára, de oké az is közrejátszik ebben, hogy nem tanították meg őket erre, hogy mire használják fel a pénzt. Volt egy haverom, aki megbeszélte egy haverjával, hogy odautalják a pénzt, hogy ki adja neki albérletbe a lakást, de nem adta ki, csak papíron, így havonta lefelezték a pénzt és ennyi.” (Utógondozói ellátásból kikerült 1)
„4 és fél millió Ft-ból 2 hónap alatt 3 és fél millió Ft-ot elköltött a fiatal. Laptopot vett, mérges lett földhöz vágta. Az édes- anyja a számláit kifizettette vele, majd utána kirúgta.” (Utógondozó szakmai vezető)
Problémaként jelezte a vezető azt is, hogy a támogatás adta lehetőségek is folyamatosan szűkülnek, hiszen egyre kevesebb az önkormányzati lakás, a támogatásból saját lakás vásárlása a magas árak és a támogatás alacsony összege miatt szintén nehézséget jelent.
A szakemberek elmondása szerint az albérlet kifizetése is csak egy ideiglenes megoldás, hiszen hamar elfogy a biztosított keret, amely könnyen a hajléktalansághoz vezető utat nyitja meg a fiatalok előtt. A kérdezett szakemberek megoldásnak tartanák, ha az öregségi nyugdíjminimum összege emelkedne, hisz a támogatás mértéke a nevelésbe vétel évétől függően az öregségi nyugdíjminimum szorzata, a legnagyobb összegű támogatás 2021-ben 1.909 500 Ft. [Gyvt.26.§]
„Ha félrerakatok egy fiatallal havi 20 ezer Ft-ot, az évi 240 ezer, ha 5 évig félrerakja, akkor lesz 1 millió Ft-ja, abból vesz egy 1m2-es lakást. Legalább 200 ezret kellene félretenniük havonta egy lakásvásárláshoz.” (Utógondozó otthon, szakmai vezető)
Kuslits- Riegler- Rácz (2009) megfogalmazása szerint az otthonteremtési támogatás alacsony összege a fiatalok alacsony iskolai végzettsége, gyenge munkaerő-piaci jelenléte mellett nem segíti társadalmi integrációjukat. (Kuslits- Riegler- Rácz,2009)
Lakhatási helyzetükről a fiatalokat is megkérdeztem. A kérdések a jelenlegi lakhatási helyzetükre, illetve a lakhatással kapcsolatos jövőbeli terveikre is kitértek. A fiatalok jelenlegi lakhatásuknak pozitív és negatív oldalát is megnevezték. Egy- részt szerencsésnek érzik magukat, hisz az egyik fiatal szerint „mégiscsak jobb, mint az utca.” (Utógondozói ellátott 4)
Viszont a megkérdezett fiatalok mindegyike nehezen éli meg a lakótársaikhoz való alkalmazkodást és az intézményes környezetet. Válaszaik alapján főként egyedül szeretnének élni, vagy azokkal, akiket ők választanak meg maguknak lakótársnak.
„Azért csak jobb lenne egyedül lakni, mint egy rendes fel- nőtt, ahova kényelmesebben haza tudnék menni, ahova tudnék menni a barátnőmmel is akár.” (Utógondozói ellátott 1)
„Van szobatársam, vele eléggé toxikus a kapcsolatunk, igazából a közelmúltban történtek dolgok, amik miatt annyira nem kedvelem őt és ő se engem.” (Utógondozói ellátott 2)
„Azon leszek, hogy innen kimenjek, akkor nem lesz olyan, hogy kosz lesz, magam után fogok takarítani és nyugalom lesz.” (Utógondozói ellátott 3)
„Egy - két embert nem bírok itt, de átnézek rajtuk és ez kölcsönös.” (Utógondozói ellátott 4)
A fiatalok saját jövőbeli lakhatási helyzetüket kilátástalannak tartják, válaszaikból az derül ki, hogy nem szívesen beszélnek erről a témáról, ugyanis félelemmel tölti el őket az a tény, hogy utcára is kerülhetnek. Terveik között főként az albérlet szerepel, mint lakhatási forma. Ennek oka pedig la- káshelyzetük bizonytalansága, továbbá az, hogy nem látják esélyét annak, hogy valaha sikerül önálló lakást vásárolniuk Budapesten a magas ingatlanárak mellett.
A kérdezett fiatalok viszont Budapesten szeretnének letelepedni, ami azzal magyarázható, hogy a vidéki városokban még kevesebb lenne számukra a munkalehetőség. Az albérletárak kifizetése is félelmet kelt bennük, hisz jelenlegi megtakarítá suk szinte a nullával egyenlő, munkából származó jövedelmük pedig szintén elenyésző.
„Nem kapsz semmilyen segítséget… oké, hogy menj el albérletbe, de amúgy meg nem segítenek abba se... például aki be- fejezi a tanulmányait, de sose „diákmunkázott” ő mégis, hogy fog magának összeszedni annyi pénzt, hogy albérletbe menjen? Nem nagyon segítenek, főleg akkor nem, ha külső férőhelyen van az ember és havonta egyszer eljön a nevelő, ő végképp nem foglalkozik ezzel.” (Utógondozói ellátott 4)
„Albérletbe szeretnék menni, mert a lakás nagyon drága, de kellene a munka, hogy tudjam fizetni az albérletet, nehogy utcára kerüljek.” (Utógondozói ellátott 3.)
Egy budapesti albérlet esetén egy szoba ára az ingatlan. com számításai alapján minimum 30.000-40.000 Ft körü li összegre tehető, azonban egy budapesti 30 m2 alapterületű teljes lakás kivétele az ingatlan.net statisztikája szerint 75.000 - 115.000 Ft között mozog, amely 2 évre sem biztosít lakhatást az ellátásból kikerülő fiataloknak az otthonteremtési támogatás maximalizált összegével számolva. 1
A fiatalok elmondása alapján családjukhoz, rokonokhoz egyikük sem tud visszatérni az ellátásból való kikerülésük esetén. Aggasztó annak a fiatalnak a válasza is, aki az otthonteremtési támogatásról még egyszer sem hallott.
„Nem tudom mi az az otthonteremtési támogatás. Sose hallottam róla, de tökmindegy úgy se lenne pénzem lakásra.” (Utó- gondozói ellátott 2.)
A többi fiatal ismerte ugyan a támogatást, azonban számukra a támogatás mértéke is ismert, amely miatt kizárják a saját lakásvásárlást.
„Gondolkodni gondolkozhatnék a lakásvásárláson, de kevés rá a lehetőség.” (Utógondozói ellátott 4.)
A fiatalokat arról is kérdeztem, hogy a szakemberektől milyen segítség lenne számukra igazán hasznos, amely lakhatási helyzetük stabilizálását elősegítené. A válaszokból kiderült, hogy a fiatalok igényt tartanának arra, ha a nevelővel együtt közösen tájékozódnának a lakhatási lehetőségekről és a lakhatásra fordítható támogatásokról.
A kérdezett fiatalok számára a megtakarítás is nehézséget okoz, amelyben szeretnének fejlődést elérni későbbi lakhatásuk érdekében.
„Például a nevelő nézzen a fiatallal együtt lakást. Aki ilyen helyen él kiskora óta, hogy tudna magának jó albérletet nézni, ráadásul elintézni, hogy mi, hogy van, pl.: a szerződéssel?” (El- látásból kikerült 1)
„Segítsenek a megtakarításban. Nem akarom életem végéig más zsebébe rakni majd a pénzt.” (Utógondozói ellátott 4)
„Segítsenek abban, hogy legyen egy hely, ahova tudok men- ni. Nehogy az legyen, ha betöltöm a 24. évemet, hogy nem találok lakhatást. Másnap már oda tudjak menni, vagy aznap. Legyen munkám, hogy tudjam fizetni az albérletet és a többi cuccot magamnak, ami a többi embernek is kell. Nem akarok örökre nélkülözni, persze luxust se várok el, de nem akarok nélkülözni.” (Utógondozói ellátott 3)
Természetesen a fiatalok által említett tevékenységek mind az utógondozó-nevelő szakemberek feladatai közé tartoznak. (Kuslits- Riegler- Rácz, 2009)
Az egyik utógondozó szakember elmondása szerint a „fiatallal közösen történő tervezés (pl. az érdeklődésének és képességeinek megfelelő képzettség megszerzésével, későbbi önálló lakhatás megteremtésével kapcsolatban, segítő beszélgetések, életvezetési tanácsadás, konfliktuskezelés, pénzbeosztás segítése, otthonteremtési támogatással kapcsolatos ügyintézés, majd az önálló lakhatás elindításával kapcsolatos minden teendő segítése, az új lakóközösségbe történő beilleszkedés támogatása” mind fontos feladata az utógondozói ellátottakkal foglalkozó szak- embereknek. (Utógondozó- nevelő 2)
Az intézmény szakmai vezetője az interjú során elmondta, hogy a szakemberek egyik legnagyobb nehézsége az, hogyan oldódik meg az ellátásból kikerülve a fiatalok lakhatási helyzete. A szakember elmondása szerint főként az a tendencia, hogy „többen mennek egy albérletbe, mert úgy ki tudják fizetni, ritkán előkerül egy családtag, vannak olyan munkahelyek, ahol szállást is biztosítanak, de megnyugtató kiköltözések nincsenek. Igazából mindegyik fiatalnak az az álma, hogy gyűjtsön pénzt és lakást vegyen, családot alapítson.” (Utógondozó szakmai vezető)
Szabadidő eltöltése
Szikulai (2004b) társadalmi integrációt befolyásoló tényezőként említi, hogy az utógondozói ellátott fiatalok szabadidejüket kevésbé tudják hasznosan eltölteni. Szikulai megfogalmazásában ez annyit jelent, hogy a fiatalok szabadidejük nagy részét kevésbé töltik sportolással, kulturális programokkal, olvasással, önmaguk fejlesztésével, helyette inkább sorozatot vagy televíziót néznek. (Szikulai, 2004b) Szikulai 2006-os kutatásában az utógondozói ellátottak döntéseiket anyagi helyzetükkel magyarázzák. (Szikulai, 2006)
A szabadidő eltöltésével kapcsolatban az interjú során megkérdezett szakemberek tájékoztatást adtak arról, hogy az intézmény számos szabadidős programot szervez a fiataloknak érdeklődési körük figyelembevételével. Heti rendszerességgel foglalkozásokat tartanak, hagyományokhoz kapcsolódó ün- nepi programokat szerveznek. Nyaranta két alkalommal egy- hetes táborozásra is van lehetősége a gondozottaknak. Anyagi lehetőségekhez mérten lehetőséget nyújtanak kulturális prog- ramokra, ami színházlátogatást, mozit, cirkuszi előadásokat és kiállításokat jelent. Ezek finanszírozása az intézményvezető el- mondása szerint a fenntartó által biztosított éves költségvetési keretből történik.
Az utógondozó otthon rendelkezik közösségi térrel, kreatív szobával, konditeremmel, könyvtárral, számítógépes szo- bával, amelyek mind a szabadidő hasznos eltöltését szolgálják. Az udvaron nagy füves terület található, ahol jó időben gyakori a bográcsozás, illetve számos programot szerveznek a gyermekeknek és a fiataloknak.
A szakemberek elmondása szerint az intézmény gyermekotthonában kialakított utógondozó otthon szélesebb szabadidős lehetőséget biztosít, mint az intézmény külső férőhelynek nem minősülő utógondozó lakásotthona- amely családi házas környezetben helyezkedik el- ennek ellenére szűkebb az élettér az ott élő utógondozói ellátottaknak. Közösségi térrel sem rendelkeznek, továbbá szabadidős programokat sem tudnak szervezni a helyhiány miatt. Udvar ugyan ott is biztosított, azonban kevésbé kihasználható a zajt nem tűrő szomszédok miatt.
Kutatásom során a fiatalokat kérdeztem szabadidős tevékenységeikről, illetve arról is, hogy mennyi szabadidővel rendelkeznek hétköznapokon és hétvégén. Rákérdeztem arra is, hogy van-e hobbijuk, amivel szívesen foglalkoznak szabadidejükben, továbbá érdeklődtem afelől, hogy szabadidejükben járnak-e moziba, könyvtárba, színházba, szórakozóhelyekre, sportolni.
A fiatalok válaszaiban az intézmény által szervezett szabadidős lehetőségek, programok egyike sem jelent meg. A válaszok alapján a fiatalok bő szabadidővel (napi több órát jelent) rendelkeznek, amely eltöltése nehézséget okoz számuk- ra. Nehezen tudtak megnevezni tevékenységeket, amelyeket ekkor végeznek. Szabadidős tevékenységeik nagy részét az internetezés, sorozatnézés, videójátékozás teszi ki, egy ellátott nevezte meg hobbiként a rajzolást, amelyet időnként beilleszt szabadidejébe. Párkapcsolattal rendelkezők idejük nagy részét lehetőségükhöz mérten párjukkal töltik.
„Konkrétan semmit. Néha megesik, hogy rám jön az inspirálódás és akkor rajzolok, mostanában interneten barátkoztam és szoktunk játszani telefonon keresztül.” (Utógondozói ellátott 2)
„Viszonylag elég sok a szabadidőm. Barátnőmmel találkozok, ha végzek az iskolával. (Utógondozói ellátott 1)
A fiatalok szabadidős lehetőségeik korlátjának okát anyagi helyzetükkel magyarázzák, továbbá azt is megnevezik, hogy egyedül nem szívesen mennek el pl.: moziba, színházba, szórakozóhelyre, elmondásuk szerint ezekre a programokra nem tudnak kivel elmenni és inkább online barátkoznak közösségi oldalak segítségével. A Covid-19 vírushelyzetet is okként nevezték meg, amiért szabadidejük nagy részét otthon töltik a szobájukban számítógépük vagy telefonjuk társaságában.
„Hobbim nincs, moziba, színházba, szórakozóhelyre nem járok, lehet, hogy anyagi okok, de nem tudom. Persze meg tudnám oldani, hogy valaki kifizesse a mozimat, de lehet, hogy most be is zár.” (Utógondozói ellátott 3)
„Moziba, színházba, szórakozóhelyre nem nagyon járok. Anyagi dolgok miatt sem, de inkább az, hogy nincs kivel. Az a baj, hogy a tesóm még nagyon fiatal 10 éves, anyával meg más az érdeklődési körünk.” (Utógondozói ellátott 2)
Önálló életvitelre való képesség/készségek
Szikulai megfogalmazza, hogy az önállóságra való neve- lés a gyermekvédelmi gondoskodásba kerüléssel a gondozási-nevelési terv egyik fő célja. Ennek ellenére az utógondozói ellátásban tapasztalható az a tény, hogy ezek a készségek, képességek hiányoznak, tehát már alapvetően egy megkésett folyamatot próbálnak helyrehozni kisebb-nagyobb sikerrel az utógondozói ellátott fiatalokkal. (Szikulai 2004b)
„A gyermekvédelem 18. év előtt annyira védi a gyermeket, hogy nem tanítja meg őket élni. Nincs az, hogy elmész vele bevásárolni, hogy lássa, hogy mi mennyibe kerül, hogy azért dolgozni kell. Nem, ő ott van bent a rendszerben, megkapja a reggelit, az ebédet, mindent megkap… ki vannak szolgálva teljesen…” (Utógondozó-nevelő szakember 5)
Az általam kérdezett szakemberek azt tapasztalják, hogy a fiatalok alapvető készségei fejlesztésre szorulnak, kevésbé önállóak, amely a „felnőtt élet” megkezdését véleményük szerint nagymértékben befolyásolja. A szakemberek beszámolnak arról, hogy a fiatalok számára nehézséget okoz olyan alapvető feladatok ellátása, mint például a mosakodás, ruházatuk és környezetük tisztán tartása. Sok fiatal számára a bevásárlás is nehéz, mivel a pénzt sem ismerik.
„Nem ismerik az árakat, nem tudják, hogy mennyi kb. egy lakásfelújítás költsége. Éjszakákon keresztül beszéltük át a pénzkezelést, az árajánlatokat néztük át együtt.” (Utógondozó szak- mai vezető)
A szakember szerint táplálkozásukat a hideg élelem és a könnyen elkészíthető instant ételek jellemzik, ugyanis főzni nem tudnak, de a háztartási gépek működését is kevesen is- merik, így abban is segítségre szorulnak.
„Nem tudja, hogy mi az a vásárlás, azt tudják, hogy hol van az illatszer, a ruhák, azt meg tudja vásárolni. Nem tudnak főzni, nem tudják magukat tisztán tartani, mert mosni sem tudnak. Az ügyintézés nagyon nehezen megy, mivel a szövegértelmezésük sem jó sajnos. Az ötödikes matek feladat is nehézséget okoz számukra. A kérdést nem tudják jól értelmezni, vagy kérelmet megfogalmazni, helyesen sem tudnak írni… ebben mind segítenünk kell.” (Utógondozó-nevelő-szakember 4)
A szakemberek álláspontja szerint a fiatalok szövegértelmezése nem jó, amely mind az ügyintézésben és a tanulásban is akadályokat szül. Hivatalos ügyek intézése nagy nehézség számukra, ugyanis önmagukkal szemben bizonytalanok, nem mernek felelősséget vállalni.
„Ha egy hivatalos ügyet el kell intézni, akkor meg kell tanítani, hogy kell, hogyan kell telefonálni, időpontot egyeztetni, nekik ez idegen bolygó… nem ismerik a külvilágot.” (Utógondozó- ne- velő szakember 1)
„Visszariadás a felelősségvállalástól vagy ennek hárítása, ezek meglévő hiátusok, de ezeket főként a szakellátók látják hiányosságnak, a fiatal felnőttek meggyőződése az, hogy nekik ez megy.” (Utógondozó Otthon intézményvezetője)
A fenti interjúrészletekből arra következtethetünk, hogy a szakmai munka (pl.: álláskeresés, pályaválasztás, lakhatási tervek, jövedelembeosztás) elkezdése az utógondozói ellátás során háttérbe szorul, hiszen olyan alapvető készségeket is meg kell tanítaniuk a szakembereknek, mint például az önmaguk ellátását, a bevásárlást, a háztartási gépek kezelését, a takarítást, a főzést, az írást és olvasást, a tanulást, az alapvető ügyin- tézéshez szükséges tudnivalókat, a pénzkezelést.
A szakemberek azzal is egyetértettek, hogy e készségek fejlesztését már korábbi életkorban szükséges elkezdeni, ugyanis tapasztalataik szerint a fiatalok 18 éves korukra általában már nehezebben ismerik be, hogy nehézségeik vannak egyes területeken és nem szívesen kérnek segítséget.
„Az alapoktól kellene kezdenünk, de nincs rá időnk… normál esetben itt az utógondozói ellátásban már az utolsó simításokat kellene elvégeznünk, de ezt nem lehet. A korukból kifolyólag már más érdekli őket, nem a levélfeladás, vagy a bevásárlás megtanítása. Lakást akarnak azonnal.” (Utógondozó-nevelő szakember 2)
A fiatalokat is kérdeztem arról, hogy a mindennapi teendőik ellátása, az ügyintézés problémát okoz-e számukra, amely valóban a szakemberek nézeteit tükrözte, miszerint ebben nem éreznek nehézséget, egyedül a megtakarítás és pénz- kezeléssel kapcsolatos elmaradásaikat nevezték meg.
„Van olyan, hogy elszámolom magam és nem nagyon jövök ki a pénzből meg ilyesmi, igazából úgy nincs gondom, mert én vagyok itt a legönállóbb talán. Vannak, akik még önállóak itt, de ők annyira még nem fogják fel a súlyát az egésznek, hogy mi lesz, ha kikerülnek innen.” (Utógondozói ellátott 1)
„Jól tudnám az ügyeket intézni, de nem nagyon intézek, de szerintem el tudnám intézni. Pl.: néznék az interneten orvost, felhívnám, hogy mi kell. Pont akarok menni bőrgyógyászhoz. Kikeresem a neten, felhívom, kérek időpontot, odamegyek és el- intézem. Ha írnak fel krémet, (mivel most nincs munkám, pénzem) nem fogják azt mondani, hogy így jártál, ha a keret meg- engedi, akkor itt segítenek kiváltani.” (Utógondozói ellátott 3)
Az intézményvezető szerint az a legfontosabb, hogy a fiatalokban kialakuljon az együttműködésre való hajlandóság. Elmondása szerint azokkal a fiatalokkal tudnak hosszútávon jól együttműködni, ott lesz hatékony a segítő folyamat, ahol a megállapodásra, szerződésre való alkalmasság rövid időn belül kialakul, és onnantól kezdve valódi szolgáltatóként lehetnek je- len a feladatban. „Ha csak nevelők maradunk, az csak a szakellátás meghosszabbítása, amit hívhatunk utógondozói ellátásnak, csak akkor nem arról szól, amiről szólnia kell.” (Intézményvezető)

3. ÖSSZEGZÉS
A tanulmány fő célja annak bemutatása volt, hogy a gyermekvédelemben felnőtt utógondozói ellátásban élő fiatalok önálló életre való felkészítését, társadalmi beilleszkedését, hogyan segíti elő a fővárosi utógondozói ellátás.
Kutatásomban arra kerestem a választ, hogy mely tényezők befolyásolják a gyermekvédelmi háttérrel rendelkező fiatalok társadalmi beilleszkedését. Szikulai (2004c, 2006) tanulmányaiban jelenítette meg az utógondozói ellátásban élő fiatalok társadalmi integrációjára ható tényezőket, amely saját kutatásom során is bebizonyosodott. Az interjúk által kérdezett szakemberek véleménye szerint a fiatalok társadalmi integrációjára ható tényezőként emelték ki az iskolai végzettséget, amely egyaránt befolyásolja munkaerő-piaci jelenlétüket, munkahelyük stabilitása és pozíciója pedig későbbi lakhatási helyzetüket.
A szakemberek szerint a családi és társas kapcsolatok léte és működőképessége, a szabadidő nem megfelelő eltöltése, a nyújtható támogatások/pályázatok is hatással vannak a fiatalok későbbi önálló életvitelére.
A szakemberek problémaként jelzik, hogy a fiatalok szinte már „behozhatatlan” hátrányokkal indulnak az életben. Meg- fogalmazzák azt is, hogy alacsony iskolai végzettségük miatt a munkaerőpiacon elhelyezkedni nem tudnak, ha sikerül munkát vállalni, az főként alkalmi munkát jelent, amely nem alapozza meg a későbbi életüket. Lakhatási helyzetük bizonytalan, továbbá ritka, hogy az utógondozói ellátásból kikerülő fiatal biztos és állandó lakhatást talál jövedelmi helyzete és tár- sas kapcsolatainak hiánya miatt.
A szakemberek nézőpontja az, hogy a fiatalok családi és társas kapcsolatai gyengék, amely a későbbi családalapítást is nehezíti. A fiatalokat az elmagányosodás és az érdekkapcsolatok kialakítása is rossz irányba tereli. Ennek megoldására az utógondozói ellátottakkal foglalkozók több pszichés megsegítést tartanának szükségesnek pszichológusok alkalmazásával, azonban jelen finanszírozási keretek ezt kevésbé teszik lehetővé.
Szikulai kutatásában megfogalmazza, hogy az utógondozói ellátás „olyan problémát jelent a gyermekvédelem számára, amelyet a saját eszközeivel nem tud megoldani.” (Szikulai, 2006 p.58) Szikulai azt is említi, hogy a kimenetek erősítése mellett, főként a bemeneti oldal megerősítése, azaz a gyermekek családban történő nevelkedésének elősegítése szükséges, amely által minél kevesebben kerülnek be a gyermekvédelmi szakellátás rendszerébe. (Szikulai, 2006)
A kutatásom során megkérdezett szakemberek véleménye is Szikulai felvetésével egyenlő, akik a megelőzés fontosságában látják a megoldási lehetőséget. Azonban, ha még is elengedhetetlen a családból történő kiemelés, akkor Szikulai szerint a megerősített gyermekjóléti alapellátás segítségével a szakellátásba került gyermekek mielőbb visszagondozhatók lennének a családjukba, legkésőbb nagykorúvá válásukat követően. (Szikulai, 2006)
A szakemberek álláspontja az, hogy az önálló életre nevelés megkezdése tizennyolc éves kor előtt szükséges, mivel az utógondozói ellátás ideje már nem biztosít elegendő időt arra, hogy a fiatalok társadalmi beilleszkedése megnyugtató eredményeket mutasson. „Az utógondozói ellátás egyik legfontosabb feladata az önálló életre nevelés, az pedig csak egymásra épülő programokkal lehetséges. Tizennyolc éves korban késő el- kezdeni.” (Gyermekvédelmi szakember)
Rácz-Riegler azt is kijelenti, hogy az utógondozói ellátás nem korlátozódhat a szakellátásban elszenvedett hátrányok kiküszöbölésére, a fiatal számára egyéni igényeinek, képességeinek megfelelő segítséget kell biztosítani, amely önálló élet- kezdését lehetővé teszi. A fiatalok önálló életre való felkészítése esetében fontos, hogy a szakmai munka, a segítségnyújtás, a pedagógiai módszerek alkalmazása helyett szociális munka típusú tevékenység felé irányuljon, és ezt tegyék lehetővé a személyi, tárgyi, finanszírozási feltételek. (Rácz, Riegler 2015, Szikulai, 2004)
Rácz tanulmánya szerint a tárgyi feltételek hiánya mellett megfigyelhetőek szakmai hiányosságok is, mely azt jelenti, hogy a szakember szakmai végzettsége nem determinálja azt, hogy ez elegendő a professzionális segítő munka végzéséhez. Szükséges lenne a szakemberek számára továbbképzéseket biztosítani, felkészültségüket javítani a fiatalok hatékony meg- segítése érdekében.
Az önállóságra nevelés sem a szakellátás gondozási ideje alatt, sem az utógondozói ellátásban nem kap elegendő szerepet. Az önálló életvitelhez szükséges képességek, a megfelelő iskolai végzettség, stabil munkahely és lakhatási helyzet hiányában a fiatalok társadalmi beilleszkedése sikertelen eredményeket mutat. (Rácz 2012)

